Kyse on epäilystä, jonka mukaan Helsingin poliisikomentaja olisi yrittänyt vaikuttaa Aarnio-todistajina kuultaviin poliisipäälliköihin.

Helsingin poliisikomentaja Lasse Aapion toiminnasta Aarnio-vyyhdin taustalla on tehty jo ainakin kaksi tutkintapyyntöä. EERO LIESIMAA

Vuodenvaihteessa jätetyn tutkintapyynnön taustalla on eläkkeelle jäänyt korkea poliisiviranomainen. Hän haluaa selvityttää, yrittikö poliisipäällikkö Lasse Aapio vaikuttaa Aarnio-todistajina kuultaviin läheisiin alaisiinsa Helsingin poliisilaitoksen johdossa.

Outo palaveri

Valtakunnansyyttäjänvirasto (VKSV) sen enempää kuin tutkinnanjohtajaksi määrätty kihlakunnansyyttäjä

Pertti Lahtiola

eivät suostu edes kertomaan, milloin tutkintapyyntö on tullut saati ketä tai mitä se koskee.

Iltalehden eri lähteistä saamien tietojen mukaan kyse on noin vuosi sitten Aapion koollekutsumasta tilaisuudesta, jossa käsiteltiin meneillään olevan Aarnio-vyyhdin Trevoc-haaraa.

Aapio olisi kutsunut puolenkymmentä lähialaistaan Pasilan poliisitalolle palaveriin, jossa oli tarkoitus informoida vyyhdin taustoista ja senhetkisestä tilasta. Paikalle kutsuttuja poliisipomoja kuultiin myöhemmin todistajina Trevoc-istunnossa.

IL:n tietojen mukaan tutkintapyynnössä hämmästellään maan merkittävimmällä paikalla olevan poliisipäällikön ohjaavaa toimintaa asiassa.

Tutkintapyynnön jättänyt ex-poliisipomo ei kuitenkaan halua kommentoida asiaa miltään osin.

- Haluan vain totuuden esiin ja sen mikä kuuluu poliisin toimivaltaan, hän perustelee VKSV:lle jättämäänsä pyyntöä.

Uhkaamista?

Lasse Aapio toimi huumepoliisin päällikön Jari Aarnion esimiehenä, jolla oli valvontavastuu Aarnion toiminnasta. Häntä on kuitenkin toistaiseksi kuultu vyyhdissä vain todistajan ominaisuudessa.

Aapion mahdollisesta vaikuttamisesta Aarnio-todistajiin oli jo aiemmin tehty myös toinen tutkintapyyntö. Siinä pyydetään tutkimaan, onko Aapio syyllistynyt oikeudenkäytössä kuultavan uhkaamiseen järjestäessään ainakin kaksi palaveria Aarnio-oikeudenkäynnissä todistajina kuultaville entisen huumepoliisin tutkinnanjohtajille ja tutkijoille.

Joulukuun alussa käräjillä todistaneet kaksi huumepoliisia kertoivat, että Aapio oli kehottanut palavereihin osallistuneita valitsemaan puolensa. Rikosylikonstaapeli Juha-Matti Kemppinen kertoi puhuvansa monen kollegansa puolesta.

- Moni on kääntynyt puoleeni ja pyytänyt, että toisin asian esiin, hän sanoi IL:lle.

Kemppisen mukaan osa poliiseista koki Aapion puheet selvänä uhkailuna.

Iltalehti ei tiistaina tavoittanut lomalla olevaa poliisikomentaja Lasse Aapiota.